Diari Oficial de la Generalitat Valenciana


Sumari del DOGV 6455, del 08-02-2011 (2011/1358)

DECRET 10/2011, de 4 de febrer, del Consell, pel qual es regula el Registre Autonòmic de les Persones Cooperants Valencianes.
-----------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/02/04/10/dof/vci/html**

### Dades del document

Número de DOGV
:   6455

Data del DOGV
:   08-02-2011

Secció del DOGV
:   I. DISPOSICIONS GENERALS

Número del document
:   2011/1358


Data del document
:   04-02-2011

Organisme emissor
:   Conselleria de Solidaritat i Ciutadania

Tipus de document
:   Decret

Anàlisi jurídica

 Descriptors 

:   * organització no governamental
    * ajuda al desenvolupament
    * registre de documents
    * cooperant
    * voluntari internacional
    * legislació

DECRET 10/2011, de 4 de febrer, del Consell, pel qual es regula el Registre Autonòmic de les Persones Cooperants Valencianes. [2011/1358]  
Preàmbul  
L'Estatut d'Autonomia de la Comunitat Valenciana fa menció expressa en l'article 62.3 a la cooperació al desenrotllament, i establix que «els poders públics valencians vetlaran per fomentar la pau, la solidaritat, la tolerància, el respecte als drets humans i la cooperació al desenrotllament».  
Per al compliment d'este mandat, Les Corts, en l'exercici de la seua competència, van aprovar la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, i posteriorment la Llei 11/2010, de 16 de juliol, de la Generalitat, Reguladora de l'Estatut de les Persones Cooperants Valencianes.  
La dita Llei 11/2010 va crear en l'article 13 el Registre Autonòmic de les Persones Cooperants Valencianes, com a instrument perquè les persones cooperants valencianes, les persones missioneres valencianes i les persones voluntàries valencianes, per mitjà de la seua inscripció en el registre, puguen acollir-se a les disposicions de l'esmentada llei.  
Així mateix, la Llei 11/2010 conté el mandat de desplegar reglamentàriament el Registre Autonòmic de les Persones Cooperants Valencianes en un termini màxim de sis mesos des de la seua entrada en vigor.  
La finalitat d'este decret, a més de fer complir el mandat legislatiu, és possibilitar amb la major celeritat l'accés dels cooperants valencians als beneficis que la Llei 11/2010 els hi establix.   
Esta disposició regula els que poden sol·licitar la seua inscripció en el Registre Autonòmic de les Persones Cooperants Valencianes, els requisits i el procediment necessaris per a accedir a la dita inscripció i l'òrgan administratiu competent per a conéixer del procediment fins la seua possible cancel·lació.  
Per raó d'això, en l'exercici de les competències concedides pels articles 18, 31 i 33 de la Llei del Consell, després dels tràmits previstos en el seu article 43, a proposta del conseller de Solidaritat i Ciutadania, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 4 de febrer de 2011,  
DECRET  
Article 1. Objecte i naturalesa  
El Registre Autonòmic de les Persones Cooperants Valencianes, de caràcter públic, té com a objecte disposar de la informació permanent i actualitzada sobre les persones cooperants, missioneres o voluntàries valencianes, que desitgen acollir-se a les disposicions i beneficis previstos en la Llei 11/2010, de 16 de juliol, de la Generalitat, Reguladora de l'Estatut de les Persones Cooperants Valencianes.   
Article 2. Àmbit subjectiu  
Podran sol·licitar la inscripció en el registre totes les persones cooperants, missioneres o voluntàries valencianes a què fa referència l'article 2.1 de la Llei 11/2010, de 16 de juliol, de la Generalitat.  
Article 3. Adscripció  
El Registre Autonòmic de les Persones Cooperants Valencianes està adscrit a la conselleria competent en matèria de cooperació al desenrotllament.  
Article 4. Funcions del rhegistre  
El Registre Autonòmic de les Persones Cooperants Valencianes té les funcions següents:  
1. Practicar la inscripció de les persones cooperants, missioneres i voluntàries valen-cianes.  
2. Actualitzar les dades registrals i, si és el cas, la cancel·lació.  
3. Expedir certificats, notes informatives o còpia dels assentaments que consten en el registre.  
4. Custodiar i conservar la documentació aportada pels interessats.  
5. Crear una base de dades generals per a fer estudis i estadístiques sobre la realitat de les persones cooperants valencianes en la Comunitat Valenciana.  
6. Facilitar la consulta dels documents i dades que es troben en poder del registre, en les condicions previstes en l'article 37 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en la Llei Orgànica 15/1999, de 13 de desembre, de Protecció de Dades de Caràcter Personal.  
7. Facilitar la informació que li siga sol·licitada sobre els requisits per a la inscripció i qualsevol qüestió sobre el funcionament del registre.  
Article 5. Accés al registre  
1. Les dades contingudes en els assentaments registrals a les quals fa referència l'article 6 d'este decret tenen caràcter públic, en els termes que establix la Llei Orgànica 15/1999, de 13 de desembre, citada.  
2. La publicitat es farà efectiva per mitjà de certificat del contingut dels assentaments expedit per l'encarregat del registre, simple nota informativa o còpia dels assentaments. Només els certificats es consideraran document públic.  
3. Les dades obtingudes en el registre podran ser utilitzades per la Generalitat amb fins estadístics, i podran ser publicades com a resultat del mencionat ús, de conformitat amb el que disposa la Llei Orgànica 15/1999, de 13 de desembre, citada, i en la Llei 5/1990, de 7 de juny, de la Generalitat, d'Estadística de la Comunitat Valenciana.  
4. Les inscripcions que es realitzen en el registre seran gratuïtes. No obstant això, els certificats i còpies que s'expedisquen s'ajustaran a allò que s'ha preceptuat en la legislació vigent de la Generalitat sobre taxes i preus públics.  
Article 6. Contingut de les inscripcions  
El Registre Autonòmic de Persones Cooperants Valencianes s'instal·larà en suport informàtic, en el qual hauran d'anotar-se, per a cada un dels agents, les dades següents:  
1. Dades personals del sol·licitant (nom i cognoms, adreça i NIF)  
2. Dades de l'administració pública, agent de la cooperació al desenrotllament, església, confessió o comunitat religiosa o entitat per a les quals estiguen prestant la missió de cooperació.  
3. Dades del programa, projecte o actuació de cooperació per al desenrotllament que es realitze, així com la naturalesa de la relació del cooperant amb l'agent de cooperació que desenrotlle el programa.  
Article 7. Sol·licitud d'inscripció  
1. La inscripció en el registre es produirà a instància de la part interessada, per mitjà de sol·licitud, d'acord amb el model normalitzat disponible en la pàgina web del centre directiu competent en matèria de cooperació al desenrotllament, acompanyada de la documentació corresponent a les dades objecte d'inscripció.  
2. Les administracions públiques, agents de la cooperació internacional al desenrotllament i institucions religioses podran sol·licitar la inscripció en este registre de les persones cooperants, missioneres o voluntàries que realitzen, o vagen a realitzar, accions de cooperació per al desenrotllament en els termes que preveu l'apartat anterior, del present reglament, acreditant tots els extrems previstos en l'article 6, i sempre que conste expressament l'autorització de la persona cooperant, missionera o voluntària perquè es produïsca la inscripció.  
En este cas, s'haurà d'acompanyar l'acreditació de la representació, de conformitat amb el que disposa l'article 32 de la citada Llei 30/1992, de 26 de novembre.   
3. Les sol·licituds hauran de dirigir-se al centre directiu amb competències en cooperació al desenrotllament de la Generalitat i es presentaran d'acord amb el que disposa l'article 38.4 de la citada Llei 30/1992, de 26 de novembre.   
4. Les sol·licituds, juntament amb la documentació, hauran d'estar degudament formalitzades i subscrites per qui exercisca la representació de l'entitat, en el cas que la inscripció se sol·licite per una entitat, i podran presentar-se per via telemàtica en el Portal de la Generalitat () accedint als apartats «Administració Online» - «Guia Prop».  
Article 8. Tramitació  
La sol·licitud d'inscripció es tramitarà d'acord amb el que establix el títol VI de la citada Llei 30/1992, de 26 de novembre.  
Article 9. Modificació o actualització de les dades inscrites  
Les persones cooperants, missioneres o voluntàries valencianes, o també l'entitat que haja sol·licitat la seua inscripció en el registre, hauran de comunicar qualsevol modificació o actualització de les dades inscrites, en el termini d'un mes, a la fi del qual hauran de presentar els documents que ho acrediten.  
Article 10. Cancel·lació de la inscripció  
La inscripció d'una persona cooperant, missionera o voluntària valenciana podrà ser cancel·lada, a instància de part interessada o d'ofici, en els casos següents:  
1. Per finalització de la missió realitzada i que va donar origen a la inscripció, llevat que es formule petició de la persona interessada i sol·licite la no cancel·lació, en el termini de trenta dies des de la finalització, per iniciar una nova missió de cooperació al desenrotllament en un termini no superior a sis mesos des de la finalització de l'anterior.  
2. Per voluntat pròpia.  
Article 11. Resolució dels procediments d'inscripció, modificació i cancel·lació  
1. La persona titular del centre directiu de la Generalitat en matèria de cooperació al desenrotllament exercix la competència per a dictar les resolucions d'inscripció, modificació o cancel·lació del Registre Autonòmic de les Persones Cooperants Valencianes.  
2. El termini màxim per a resoldre i notificar la resolució d'inscripció i de modificació de la inscripció serà de tres mesos, a comptar des de la data en què la sol·licitud haja tingut entrada en el registre de l'òrgan competent per a resoldre. Transcorregut el termini màxim sense haver-se notificat la resolució expressa, l'interessat podrà entendre estimada la seua sol·licitud. El termini màxim per a resoldre i notificar la resolució se suspendrà d'acord amb el que preveu l'article 42.5 de l'esmentada Llei 30/1992, de 26 de novembre.  
3. El termini per a resoldre i notificar la cancel·lació de la inscripció serà de tres mesos. Transcorregut el termini màxim sense haver-se notificat la resolució expressa, l'interessat podrà entendre estimada la seua sol·licitud.  
4. Contra la resolució de la inscripció, modificació o cancel·lació, es podrà interposar recurs d'alçada davant de la persona titular de la conselleria amb competències en matèria de cooperació al desenrotllament, en la forma i terminis previstos en els articles 114 i concordants de l'esmentada Llei 30/1992, de 26 de novembre.   
Article 12. Efectes de la inscripció  
1. La inscripció en el registre no tindrà efecte constitutiu.  
2. De conformitat amb el que preveu article 14 de la Llei 11/2010, de 16 de juliol, de la Generalitat, la inscripció en el Registre Autonòmic de les Persones Cooperants Valencianes serà requisit imprescindible perquè les dites persones puguen acollir-se a les disposicions i beneficis previstos en l'esmentada llei.  
3. La inscripció i cancel·lació tindran efectes des de la data de la resolució que les acorde.  
DisposiciONS finalS  
Primera. Habilitació  
Es faculta la persona titular de la conselleria competent en matèria de cooperació al desenrotllament per a dictar totes les disposicions que siguen necessàries en el desplegament i execució del present decret.  
Segona. Entrada en vigor  
Este decret entrarà en vigor l'endemà de la seua publicació en el Diari Oficial de la Comunitat Valenciana.  
València, 4 de febrer de 2011  
El president de la Generalitat,  
FRANCISCO CAMPS ORTIZ  
El conseller de Solidaritat i Ciutadania,  
RAFAEL BLASCO CASTANY


Còpia Permalink ELI